Христо Смирненски
Amor passata…

chitanka.info

Малка, хубава градина,

дъхат цъфнали цветя,

на скамейката двамина

седнали са, той и тя.

Малка, хубава градина,

дирещи се с жар уста,

завистлива месечина,

смях и шепнене в нощта.

Мрачна, глъхнала градина,

куп увехнали цветя,

черни врани десетина

на дървета без листа.

Привечер във тъжна зима,

ситен, но безспирен дъжд,

мрачна, глъхнала градина

и ридающ в нея мъж.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.